*Tämä artikkeli käsittelee tuuli-ilmiötä. Sirocco on myös elokuva.*
Sirocco saattaa puhaltaa Saharasta hiekkaa Välimerelle.
Sirocco ja sen syntyminen.
Siroccon nostattamaa pölyä Kufstein yllä Tirolissa 22. helmikuuta 2004.

CommonsCommons
Wikimedia Commonsissa on kuvia tai muita tiedostoja aiheesta **Scirocco**.
**Sirocco**, **scirocco** tai harvemmin **siroc**, on Välimeren alueella puhaltava tuuli. Se saa alkunsa Saharan alueelta, ja tuulen nopeus voi yltää hirmumyrskyn lukemiin Pohjois-Afrikan tai Etelä-Euroopan yllä. Sirocco tai scirocco on italiankielinen nimitys, kreikankielinen muoto on σιρόκος (sirokos). Italian kieleen nimi on saattanut johtua arabian kielen sanasta شرقي sharqī, *itäinen*, *idästä puhaltava tuuli*.

Synty
-----

Sirocco on lämmin ja kostea tuuli, joka puhaltaa pohjoisen Välimeren ja eteläisen Euroopan yli, missä se puhaltaa etelästä tai kaakosta ja tuo kosteaa ilmaa mukanaan. Sirocco syntyy kun lämmin ja kuiva, trooppinen ilmamassa työntyy Saharan alueelta pohjoiseen. Kuiva mannerilma sekoittuu meren yllä kylmemmän ja kosteamman ilmamassan kanssa. Sirocco aiheuttaa kuivia hiekkamyrskyjä Pohjois-Afrikan rannikolla, myrskyjä Välimerellä sekä kylmiä ja sateisia säitä Euroopassa. Siroccon vaikutus voi kestää puolesta vuorokaudesta useampaan vuorokauteen. Sen mukanaan tuoma kuumuus ja pöly voivat aiheuttaa ihmisille terveyshaittoja. Tuuli saattaa yltyä maaliskuun ja marraskuun huippukausina puuskissa 100 km/h nopeuteen.

Vaikutukset
-----------

Siroccon mukana kulkeutuu pölyä joka laskeutuu maan pinnalle jopa tuhansien kilometrien päässä Saharasta. Esimerkiksi Ukrainassa, Venäjällä, Bulgariassa ja Romaniassa on lumi joskus värjääntynyt punaiseksi Saharan pölyn vuoksi. Pölyä myös kulkeutuu Amazonin sademetsiin asti jossa kasvit saavat siitä merkittävästi ravinteita. Sirocco-tuulet työntävät Adrianmeren vettä myös kohti pohjoista.

Muut nimet
----------

Siroccosta käytetään eri nimiä eri maissa:

| Maa | Nimitys |
| --- | --- |
| Italia | Scirocco |
| Malta | Xlokk |
| Espanja | Lebeche tai Leveche |
| Kanariansaaret | Calima |
| Katalonia | Xaloc |
| Kreikka | Sirokos (kreik. σιρόκος) |
| Turkki | Sirokko, Siroko |
| Albania | Shrokë, Shroka |
| Kroatia | Jugo (*Etelätuuli*) |
| Montenegro | Jugo |
| Ranska | Sirocco |
| Tunisia | Chehili |
| Pohjois-Afrikka | Chergui, Chili, Gibli (Libya), Chamsin, Samum |

Katso myös
----------

* Saharan ilmasto
* Mistral
* Meltemi
* Bora

Lähteet
-------

1. 1 2 3  Paandu, Ko: *Cosmic Energy and the Nature's Way in Health and Medicine*, s. 23– (englanniksi) . Partridge Publishing India. ISBN 978-1-4828-5771-9. Teoksen verkkoversio.
2. 1 2 3  Wind of the World: Sirocco (Scirocco) *Weatheronline.co.uk*. Viitattu 05.04.2018 (englanniksi) .
3. ↑  Sirocco *Encyclopædia Britannica*. Viitattu 05.04.2018 (englanniksi) .
4. ↑  Watson, Chloe: Orange snow transforms eastern Europe into 'Mars' *The Guardian*.  26.3.2018. Viitattu 05.04.2018 (englanniksi) .
5. ↑  Amazon forest relies on dust from one Saharan valley *New Scientist*.  3.1.2007. Viitattu 05.04.2018 (englanniksi) .
6. ↑  Saharan Dust: Savior of the Amazon Rainforests? *World Climate Report*.  9.3.2007. Viitattu 05.04.2018 (englanniksi) .
7. ↑  Gray, Ellen: NASA Satellite Reveals How Much Saharan Dust Feeds Amazon’s Plants *NASA*.  22.2.2015. Viitattu 05.04.2018 (englanniksi) .
8. ↑  Aulio, Kai: Venetsia selviytynee säikähdyksellä merenpinnan noususta *Tiedebasaari*.  1.7.2011.  Arkistoitu 5.4.2018. Viitattu 05.04.2018.

Aiheesta muualla
----------------

* Ilmatieteen laitos: Voimakkaat matalapaineet
* Local Mediterranean Winds. (Arkistoitu – Internet Archive) (englanniksi)
* Sirocco. (englanniksi)
* The Maltese Islands Multimedia Encyclopedia (englanniksi)